Жорж Данден/14
ПОЈАВА V
Клитандар, Либен и Клодина.

КЛОДИНА:
Одиста, господине, нашли сте себи врло бистрог гласоношу.
КЛИТАНДАР:
Нисам смео да пошаљем никог од своје послуге. Али, драга Клодина, морам да те наградим за твоје услуге мени. (Преврће по џепу).
КЛОДИНА:
Ох, није потребно. Нека, гопсодине, немате зашта да се трудите толико. Ја вам чиним услуге зато што заслужујете и што осећам у души да сте ми драги.
КЛИТАНДАР:
(Даје новац Клодини). Хвала ти на томе.
ЛИБЕН:
(Клодини). Пошто ћемо се узети дај да га метнем с мојим.
КЛОДИНА:
Чувам то за тебе, као и онај пољубац.
КЛИТАНДАР:
(Клодини). Јеси ли предала моје писмо својој лепој господарици?
КЛОДИНА:
Јесам, отишла је да напише одговор.
КЛИТАНДАР:
Је ли, Клодина, могу ли некако да се поразговарам са њом?
КЛОДИНА:
Можете: ходите са мном, одвешћу вас да се састанете.
КЛИТАНДАР:
Само, да неће она што замерити? Да нема каквве опасности?
КЛОДИНА:
Нема, нема. Њен муж није у кући. А, после, она не треба да се толико устучава због њега колико због оца и матере. Само нека они буду на њеној страни, а за све остало немате се шта бојати.
КЛИТАНДАР:
Пуштам да ме ти водиш како знаш.
ЛИБЕН:
(Сам). Триста му! Што ћу имати промућурну женицу. Има главу за четворо.

Жорж Данден